CPNลงบัญชีเซ็นทรัลเวิลด์เสียหายพันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — CPN บันทึกค่าเสียหายไฟไหม้เซ็นทรัลเวิลด์ไตรมาส 4 คาดไม่เกิน 1,000 ล้านบาท ส่วนเงินประกันยังไม่ได้ข้อสรุป
นายนริศ เชยกลิ่น รองกรรมการผู้จัดการใหญ่ สายการเงินบัญชีและบริหารทรัพย์สิน บริษัท เซ็นทรัลพัฒนา (CPN) เปิดเผยว่า บริษัทคาดว่าไตรมาส 4 จะบันทึกความเสียหายกรณีที่ศูนย์การค้าเซ็นทรัลเวิลด์ถูกไฟไหม้ในมูลค่าไม่เกิน 1,000 ล้านบาท ซึ่งสาเหตุที่บันทึกช้าเพราะไม่สามารถประมวลผลจากความเสียหายปกติได้ เนื่องจากบริษัทต้องใช้จำนวนหน่วยของพื้นที่ตามสัญญาเดิม แต่จะต้องคิดในราคาปัจจุบันที่บางพื้นที่ได้มีการปรับราคาขึ้นหรือบางพื้นที่ที่ใกล้กับจุดที่ไฟไหม้ก็ลดราคาให้
อย่างไรก็ตาม บริษัทยังมั่นใจว่าจะได้รับเงินประกันชดเชยความเสียหายจากผู้รับประกันทั้งหมดไม่ทางใดก็ทางหนึ่งจากประกันคุ้มครองความเสี่ยงภัยทุกชนิด ประกันภัยก่อการร้ายหรือประกันภัยธุรกิจที่หยุดชะงัก แม้ที่ผ่านมาบริษัทได้รับการปฏิเสธจากประกันคุ้มครองความเสี่ยงภัยทุกชนิด แต่บริษัทก็ยังจะพยายามเจรจาอย่างต่อเนื่อง 
“ “นายนริศ กล่าวว่า ตอนนี้เป็นเรื่องยากที่จะกำหนดเวลาได้ชัดเจนว่าบริษัทจะได้รับเงินประกันภัยประเภทใด หรือในช่วงระยะเวลาใด แต่ก็มั่นใจว่าการบันทึกค่าใช้จ่ายจากความเสียหายในไตรมาส 4จะสามารถกลับมาบันทึกเป็นรายได้ของบริษัทในอนาคตแน่นอน” 
สำหรับรายได้ปีนี้คาดว่าจะเกิน 1 หมื่นล้านบาท โดย 9 เดือนแรกมีรายได้แล้ว 8,500 ล้านบาทหรือเทียบจากปีก่อนที่ทำได้ 1.5 หมื่นล้านบาท แต่ปีก่อนบริษัทรับรู้รายได้พิเศษจากการขายสินทรัพย์เซ็นทรัลปิ่นเกล้าเข้ากองทุนรวมอสังหาริมทรัพย์ ขณะที่ปีนี้บริษัทสูญเสียรายได้จากเซ็นทรัลเวิล์ดปิด 5 เดือน
อย่างไรก็ดี คาดว่ารายได้ปีหน้าจะเติบโตอย่างต่ำ 15% เนื่องจากปีนี้ฐานรายได้ต่ำมาก ประกอบกับปีหน้าเปิดศูนย์การค้าแห่งใหม่ จำนวน 3 แห่งคือ เชียงราย พิษณุโลก และพระราม 9 อีกทั้งยังจะรับรู้รายได้จากเซ็นทรัลเวิลด์ได้เต็มปี หลังกลับมาเปิดให้บริการในวันที่ 28 ก.ย.ที่ผ่านมา
พร้อมทั้งคาดว่าจะสามารถได้ข้อสรุปและเปิดเผยการลงทุนเปิดศูนย์การค้าในต่างประเทศในช่วงไตรมาส 2 ปีหน้า จำนวน 1 การเจรจา โดยงบลงทุน 4 ปี (25542557) จำนวน 4.2 หมื่นล้านบาท มีทั้งงบสำหรับเปิดศูนย์การค้าใหม่ที่ต่างประเทศในประเทศ และการปรับปรุงศูนย์การค้าเดิม
ทั้งนี้ เงินลงทุนจะมาจากกระแสเงินสดจากการดำเนินงานและเงินกู้ที่บริษัทยังไม่ได้เบิกมาใช้จากธนาคารพาณิชย์อีก 2,000 ล้านบาท รวมถึงแผนการขายสินทรัพย์เข้ากองทุนอสังหาริมทรัพย์ศูนย์การค้าเซ็นทรัลเชียงใหม่ซึ่งยังไม่ได้กำหนดระยะเวลาในการขาย เพราะยังไม่เร่งรีบการใช้เงิน
และปี 2554 คาดว่าจะเติบโตอย่างต่ำ 15%